stanford-oval/wikipedia huggingface dataset:
המהומות הגזעיות בווילמינגטון
התנצלות מאוחרת והנצחה

משנת 2006 ואילך התפרסמו בעיתוני קרוליינה הצפונית תחקירים אודות המהומות ב-1898. עורכי העיתונים התנצלו על ליבוי היצרים בעיתונות של המאה ה-19, שנעשתה לדבריהם תחת השפעתו של ג'וזפוס דניאלס. באחד העיתונים נכתב: "אנו מתנצלים בפני האזרחים השחורים וצאצאיהם על כך שהתעלמנו מזכויותיהם ורצונותיהם, ובפני כל תושבי קרוליינה הצפונית שבגדנו באמונם בכך שלא פרסמנו דיווחי חדשות הוגנים ולא עמדנו עמידה איתנה כנגד עוול."
בינואר 2007 פרסמה המפלגה הדמוקרטית בקרוליינה הצפונית התנצלות על חלקם של מנהיגי המפלגה במהלך ההפיכה בווילמינגטון, ועל תמיכתם בעליונות לבנה.
באוגוסט 2007 פרסם הסנאט של קרוליינה הצפונית הצהרת התנצלות, הכרה והבעת חרטה עמוקה על ההפיכה.
במרץ 2018 הותקן לוח זיכרון לציון המאורעות במרכז העיר, סמוך למקום בו התרחשו המהומות.
במאמרים רבים אודות ההסתערות על הקפיטול (2021) הוזכר הטבח בווילמינגטון כאירוע היסטורי דומה.
ספרים אודות האירועים

מספר ספרי עיון נכתבו על מהומות וילמינגטון, וכן מספר ספרי פרוזה. להלן חלק מהספרות בנושא זה.
בשנת 1901 ראה אור ספרו של צ'ארלס צ'סנט "עצם המסורת" המתאר את המהומות בווילמינגטון באופן נאמן למציאות.
לעומתו, בשנת 1902 ראה אור הספר "חברבורות הנמר" של איש העליונות הלבנה תומאס דיקסון, בו הוא משבח את תושביה הלבנים של העיר ומתאר את האירועים מזווית זו.
בשנת 1936 פרסם העיתונאי הארי היידן רומן המתאר את המהומות בווילמינגטון כאירוע מהפכני חיובי, ש"הציל" את קרוליינה הצפונית מתקופת השיקום.
חוקרת בשם הלן ג' אדמונדס פרסמה בשנת 1951 מחקר בשם "השחורים והפוליטיקה המעורבת בקרוליינה הצפונית, 1894-1901" בו תיארה את פעולות הדמוקרטים כהפיכה, במקום "מהומות גזע" כפי שהיה מקובל עד אז. תפיסה זו מקובלת כיום על מרבית ההיסטוריונים.
דונה ויליאמס

| --- | --- |

 לידה:  12 באוקטובר 1963 מלבורן, אוסטרליה 
 פטירה:  22 באפריל 2017 (בגיל 53) Ringwood East, אוסטרליה 
 שם לידה:  Donna Keene 
 מדינה:  אוסטרליה 
 שפות היצירה:  אנגלית 
 יצירות בולטות:  אף אחד בשום מקום, מישהו איפשהו, Like Colour to the Blind 
 תקופת הפעילות:  מ-1992 
 www.donnawilliams.net
 
דונה ויליאמס (באנגלית: Donna Williams; אוקטובר 1963 – 22 באפריל 2017) הייתה סופרת ואמנית אוטיסטית בתפקוד גבוה ילידת אוסטרליה, שהשתייכה לתרבות האוטיסטית.
יצירתה

ספרה הראשון הוא "אף אחד בשום מקום" (1992). ספרה השני הוא "מישהו איפשהו" (1994), המספר על הוצאת ספרה הראשון ואיך הדבר שינה את חייה. ספריה האוטוביוגרפיים הבאים הם "כמו צבע לעיוור" (1996), ו־"גן עדן של יום יום" (2004).
כתבה גם מספר ספרי הדרכה בנושא אוטיזם:
"אוטיזם ותחושה: האינסטינקט שלא אבד"
"חרדת חשיפה - הכלוב הבלתי נראה: חקירה של תגובת הגנה עצמית בספקטרום האוטיסטי"
"אוטיזם מבפנים החוצה: מבט חדשני במכניות של האוטיזם ושל 'בני דודיו' ההתפתחותיים"
"הפזל המבולגן"
אסופה אחת של שיריה וסיפוריה: "לא רק הכל: אוסף מחשבות על גבי נייר"
כן כתבה הקדמות לספרים נוספים בנושא אוטיזם, ועסקה בהקמת פורטל אינטרנט למציאת תעסוקה עצמאית לאוטיסטים, בשם www.auties.org.
חייה האישיים

ב־9 בדצמבר 2000 נישאה באנגליה לכריס סמואל (יליד ויילס, 1969). בסוף 2002 הם עברו לגור במולדתה, אוסטרליה. סמואל עובד כאחראי מערכות ורשתות ב חברה הוויקטוריאנית למחשוב מתקדם (אורכב 28.08.2007 בארכיון Wayback Machine). בנוסף הוא עוסק במערכות לינוקס ורשתות אלחוטיות, וסייע לרעייתו בתחזוק האתר auties. דונה ויליאמס נפטרה מסרטן ב-2017.
הערות שוליים

↑  Vale Polly Samuel (aka 'Donna Williams') 1963-2017, Polly's pages (aka 'Donna Williams'), ‏2017-04-30
↑  'אף אחד בשום מקום' / מאת דונה ויליאמס, באתר הוצאת סיפורי אמת-של-הלב
↑  'מישהו איפשהו' / מאת דונה ויליאמס, באתר הוצאת סיפורי אמת-של-הלב
| --- | --- |
בקרת זהויות :  NLI: 987007304424605171  PLWABN: 9810531113905606  BIBSYS: 90689575  BNE: XX5532001  BnF: cb125676315 (data)  CANTIC: a12268173  CiNii: DA08046151  GND: 112307957  ISNI: 0000 0001 1462 0671  LCCN: n92025862  NDL: 00477257  NKC: jn20000701971  NLK: KAC199637274  NTA: 095744150  SELIBR: 294577  SNAC: w6ff7k1g  SUDOC: 034983252  VIAF: 84038050   WorldCat (עם VIAF): 84038050
דנים (שבט גרמאני)

הדנים היו שבט גרמאני צפוני אשר ישבו בשטחי דרום סקנדינביה, ובכלל זה בדנמרק של ימינו, במהלך תקופת הברזל (אנ') והתקופה הוויקינגית. הדנים ייסדו את מה שהפך לממלכת דנמרק, כאשר "דניש מרק" (בגרמנית: Dänische Mark) הוא מונח מתקופת ימי הביניים בו נעשה שימוש לתיאור אזור הגבול של האימפריה הפרנקית אשר נועד להגנה מפני הדנים, בתחומי שלזוויג-הולשטיין של ימינו.
מוצא

מוצאם של הדנים אינו ברור, אך מסמכים, טקסטים וממצאים ארכאולוגיים שנתגלו שופכים אור אודות תרבותם, אמונותיהם, ארגונם ודרך חייהם.
הדנים מוזכרים לראשונה במאה ה-6 בכתביהם של יורדנס, פרוקופיוס וגרגוריוס מטור. שפתם הייתה נורדית עתיקה, שפה אשר הייתה משותפת לדנים ולשבטים אשר ישבו בנורווגיה, בשוודיה ומאוחר יותר איסלנד. בתארו את סקנדזה (אזור צפון אירופה) בספרו "גטיקה" מציין יורדנס כי הדאני, אשר היו מאותו גזע כמו ה"סואדיטי" (השוודים), גרשו את ההרולים ולקחו את אדמתם.
הפואמות "ביוולף" ו-"וידסיט'" (Widsith), אשר נכתבו באנגלית עתיקה, כמו גם עבודות מאוחרות יותר של כותבים סקנדינביים (כגון סקסו גרמטיקוס) מספקים גם הם אזכורים אודות מוצא הדנים. על פי הסופר בן המאה ה-12 סוון אגסן (Sven Aggesen), היה זה המלך המיתי דן אשר העניק לדנים את שמם.
תרבות > שפה

הדנים דיברו פרוטו-נורדית, אשר עד סוף התקופה הוויקינגית התפתחה לנורדית עתיקה. בדומה לתושבים הקדומים ובני זמנם, השתמשו הדנים באלפבית רוני לצורך כתיבה, אך ככל הנראה לא הרבו להשתמש בו, היות שלא השאירו כתבים מלבד חריטות על אבני רונות, עצים ומגוון חפצים כגון כלי נשק, מכשירים ותכשיטים.
תרבות > דת

בדומה לקודמיהם ולסקנדינבים בני זמנם האמינו הדנים בדת הנורדית העתיקה (אנ') אשר התפתחה מהפגאניזם הגרמאני. עד שנת 500 לספירה איבדו רבים מהאלים בפנתאון הנורדי מחשיבותם, מלבד בודדים כגון ת'ור, אודין ופרייר, להם התגברה הסגידה. במהלך המאה ה-10, בשלהי התקופה הוויקינגית, אימצו הדנים רשמית את הנצרות, כפי שתועד על גבי אבני רונות, מסמכים שונים ומבני כנסייה. ההשפעות שהביאה הדת הנוצרית החדשה באו לידי ביטוי באמנות, בתכשיטים ובמנהגי הקבורה, אך המעבר לא היה מהיר ושלם ומנהגים ישנים מהדת הנורדית העתיקה נותרו בשימוש בדרגות משתנות.
טקסטים שונים, כגון "ביוולף", מתארים ככל הנראה נוכחות מוקדמת מאוד של אריאניות בדנמרק, אך היה זה נושא לדיון אקדמי ארוך שנים האם משקפים מקורות אלה התאמות מאוחרות יותר או נצרות גרמאנית ממשית בקרב הדנים בתקופת הברזל. קיימים מספר ממצאים ארכאולוגיים מדנמרק, המוקדמים שבהם תוארכו לאזור שנת 500, המתארים את דניאל בגוב האריות, כך שהדנים היו ככל הנראה מושפעים מרמה מסוימת של תרבויות אריאניות.
מטבע כסף מריבה (710–720 לערך). משמאל - אודין יחד עם צלבים נוצריים, מימין - חיה פאגאנית נורדית דמוית דרקון
צלמית כסף של אודין. (סביבות שנת 900)
תכשיט זהב המשלב בין הפטיש של ת'ור לצלב נוצרי. (המאה ה-10)
תקופת הברזל

בתקופת הברזל הנורדית ישבו הדנים בשטחי דנמרק, הקצה הדרומי של שוודיה (כולל סקונה) ובשלזוויג של ימינו. בשלזוויג הקימו הדנים מערך ביצורים גדול בשם דנווירגה (Danevirke), לסימון גבולם הדרומי. המערך הורחב מספר פעמים, גם בתקופות שלאחר עידן הברזל. עד סביבות המאה ה-6 מתוארת יוטלנד כארצם של היוטים, שבט סקנדינבי אחר.
ה"ווילדיט'" מזכיר זוג מלכים אגדתיים-למחצה בהקשר לדנים של תקופת הברזל. סיגאר (Sigar), אשר שלט בדנים שוכני הימים, ואופה (Offa) שמלך על הדנים וגם על האנגלים. מאות שנים מאוחר יותר, סיפק סקסו גרמטיקוס בפעם הראשונה רשימה מלאה של שושלת המלכים האגדתית-למחצה של הדנים, אשר החלה במלך דן. אף שרשומותיו של סקסו נחשבות כתיעוד הכתוב הראשון של ההיסטוריה של דנמרק, ולפיכך של הדנים, היו מקורותיו בעיקר אגדות עתיקות ששרדו, פולקלור וסיפורים שבעל פה.
בירתם של הדנים ומקום מושבם של מלכיהם בתקופה זו הייתה ממוקמת בזילנד, באזור הכפר לֵיירה של ימינו.
התקופה הוויקינגית

בתחילת המאה ה-8 הקימו הדנים עיירות מסחר בתחומי שליטתם, ובכלל זה הדבי, ריבה, ויבורג ואורהוס, והרחיבו יישובים קיימים כגון אודנסה ואלבורג. הדבי גדלה והפכה במהירות ליישוב הגדול ביותר בסקנדינביה ושמרה על מעמד זה עד חורבנה בשנת 1066.
מסביבות שנת 800 החלו הדנים בעידן של פשיטות מאורגנות היטב על אירופה דרך החופים והנהרות. לאחר שלב הפשיטות החלה התיישבות הדרגתית של דנים באזורים נרחבים מחוץ לסקנדינביה, ובכלל זה באנגליה (הדנלואו), באירלנד, בהולנד ובצפון צרפת. בתחילת המאה ה-11 שלט המלך הדני קנוט הגדול בשטח נרחב אשר כונה האימפריה של הים הצפוני וכלל את אנגליה, דנמרק ונורווגיה.
במהלך המאה ה-10 הועבר מקום מושבם של המלכים ליילין שבמרכז יוטלנד, וסימן בכך את ייסודה של ממלכת דנמרק.
התקופה הוויקינגית > דיינלואו (Danelaw)

הפשיטות הראשונות על האיים הבריטיים החלו ככל הנראה ב-786 על האי פורטלנד הסמוך לדורסט ועל מנזר באי לינדספרן, מול החוף הצפון מזרחי של נורת'מברלנד, ב-793. ב-835 בנו הדנים בסיס באי שיפיי (Sheppey) שבדרום מזרח אנגליה, ונוכחות קבועה שלהם באנגליה החלה כאשר חנה הצבא הוויקינגי הגדול, בפיקודם של האחים איבר חסר העצמות והאלפדן רגנרסון, בממלכת מזרח אנגליה בחורף של 865. איבר והאלפדן נעו צפונה וכבשו את ממלכת נורת'מבריה ב-867 ובכלל זה את העיר יורק. לאחר שנים של קרבות גיבשו אלפרד הגדול מלך וסקס והמלך הדני גות'רום בהסכם ודמור את הגבול בין שני הצדדים. במסגרת ההסכם חולקה ממלכת מרסיה בין ממלכת וסקס לדנים, וממלכות נורת'מבריה ומזרח אנגליה נותרו בשליטה דנית. בשטחים אלה התיישבו הדנים והתגבש הדיינלואו ("שטח החוק הדני"), אשר השפיע ועיצב את התרבות המקומית למשך המאות הבאות. שרידים תרבותיים עדיין נראים בימינו.
התקופה הוויקינגית > אירלנד

הדנים הגיעו לראשונה לאירלנד ב-795, כאשר נחתו באי ראט'לין (Rathlin Island), והחלו בפשיטות ולאחריהם הקמת מרכזי סחר מבוצרים (המכונים לונגפורט (Longphort)). במהלך התקופה הוויקינגית הוקמו יישובי חוף רבים כגון דבלין, קורק, ואטרפורד ולימריק, אשר משכו מתיישבים דנים. קרבות ועימותים רבים אירעו מול השבטים האיריים המקומיים במהלך שתי המאות הבאות, כאשר לפי הצורך היו הדנים הופכים לבעלי בריתם של שבטים שונים. בקרב קלונטארף (Battle of Clontarf), שנערך ב-23 באפריל 1014, הובסו הדנים לבסוף והמתיישבים התמזגו בצורה הדרגתית באוכלוסייה המקומית האירית.
התקופה הוויקינגית > פריזיה

הוויקינגים הראשונים הופיעו בחוף פריזיה (בתחומי הולנד וגרמניה של ימינו) בשנת 800, כאשר בזזו הדנים את יישובי החוף, ומאוחר יותר הפך מרכז המסחר של דורסטאד (Dorestad, באזור אוטרכט של ימינו) ליעד קבוע לפשיטות. בתקופה זו נשלטה פריזיה על ידי הפרנקים, ובאמצע המאה ה-9 קיבל לידיו המנהיג הדני רוריק את השליטה בחלקים המערביים של הולנד כפייף ואנשיו התיישבו באזור.
התקופה הוויקינגית > צרפת

הפשיטה המתועדת על שטחי צרפת של ימינו ארעה בשנת 799, אם כי ההתקפה נהדפה על חופי אקיטן. מספר התכתשויות נוספות שבוצעו על ידי ויקינגים מהאזור בשליטת הדנים תועדו, ובכלל זה הפשיטה הראשונה דרך הסן ב-820. רק משנת 834 החלו ההתקפות על חופי צרפת לצבור תאוצה, בסיס קבע הוקם על האי נוארמוטייה (Noirmoutier), אתר מרכזי למסחר במלח בישול באותה תקופה, ופשיטות רחבות היקף החלו לצאת משם לעבר עמק הלואר. בעשורים הבאים נמשכו פשיטות בקנה מידה גדול על כל אזורי החוף, ובנוסף עשו הדנים שימוש במערכת הנהרות כדי לתקוף את היישובים בליבה של מערב אירופה.
בשנים הראשונות שלאחר שנת 900 הקימו הוויקינגים בסיס בחלקו התחתון של הסן, סמוך לעיר רואן. בניסיון לעצור או לצמצם את הפשיטות, הגיע שארל התם מלך פרנקיה המערבית להסכם עם המנהיג הוויקינגי רולו ב-911. על פי ההסכם, העניק שארל לרולו ולאנשיו הדנים שטח אשר כלל את סביבות רואן והשטחים שבין נהר האפט לרצועת החוף הצפוני של נורמנדי כפייף, בתמורה להפסקת הפשיטות. בעקבות ההסכם נוצרה ישות מדינית, שבתוך דורות ספורים עתידה הייתה לאחד תחתיה תושבים מעמים שונים כגון פרנקים, דנים ובריטונים, ולהופכם לקבוצה הומוגנית שנודעה כנורמנים. השושלת שייסד רולו הייתה לאחת החשובות והמשפיעות בימי הביניים ובין בניה בלט ויליאם הראשון, אשר כבש את אנגליה במאה ה-11 וכונה בשל כך "ויליאם הכובש".
הערות שוליים

↑  Anderson, Carl Edlund. "The Danish Tongue and Scandinavian Identity". 26 February  2000. עמוד 1
↑  Jordanes. Mierow (1908), ed. Getica III (23)
↑  de Gruyter, Walter. The Nordic Languages, part 1. Walter de Gruyter, 2002. ISBN 3110197057. עמוד 2
↑  Kane, Njord. The Vikings: The Story of a People. Spangenhelm Publishing, 2015. ISBN 1943066167
↑  Wormald, Patrick. The Times of Bede: Studies in Early English Christian Society and its Historian. John Wiley & Sons, 2008. ISBN 0470692650. עמוד 66
↑  Parker Pearson, Mike. The Origins of Old Norse ritual and religion in European perspective. Nordic Academic Press, 2006. ISBN 918911681X
↑  Curtis, Thomas (Ed.) The London encyclopaedia, or, Universal dictionary of science, art, literature, and practical mechanics, by the orig. ed. of the Encyclopaedia metropolitana. עמוד 345
↑  Christensen, Tom. "Lejre beyond the legend – the archaeological evidence". Settlement and Coastal Research in the Southern North Sea Region. 33, 237–254. Rahden/Westf. 2010
↑  Somerville, Angus A. McDonald, R. Andrew. The Vikings and Their Age. University of Toronto Press, 2013. ISBN 1442605243
↑  Hadley, D.M. The Northern Danelaw: Its Social Structure, c.800-1100. Bloomsbury Publishing, 2001. ISBN 1441167137
↑  "The Vikings in Ireland: 800AD–1169". DoChara.com. March 31, 2017
↑  Knol, Egge. Viking Trade and Settlement in Continental Western Europe. Museum Tusculanum Press, 2010. ISBN 8763505312. עמוד 43
↑  Kendrick, T. D. A History of the Vikings. Courier Corporation, 2012. ISBN 0486123421
↑  Kendrick, T. D. A History of the Vikings. Courier Corporation, 2012. ISBN 0486123421
האתר בו שכן היכל הדנים בליירה, סביבות שנת 550
החלוקה האדמיניסטרטיבית של שטחי הדנים בסקנדינביה לפני תחילת ההתפשטות הוויקינגית
ספינות ויקינגיות בחוף נורמנדי, סצנה מתוך שטיח באייה
סופרבול LI

סופרבול LI הוא משחק פוטבול שהתקיים ב-5 בפברואר 2017, בין ניו אינגלנד פטריוטס, אלופת חטיבת ה-AFC בליגת ה-NFL לבין אטלנטה פלקונס אלופת חטיבת ה-NFC. המשחק התקיים באצטדיון NRG ביוסטון שבטקסס ושודר ברשת FOX. במשחק ניצחה ניו אינגלנד פטריוטס בהארכה 34–28, לאחר שכבר פיגרה ב-25 נקודות, וזכתה בתואר בפעם החמישית בתולדותיה.
רקע > בחירת מיקום המשחק

במאי 2013 הודיעה הנהלת ליגת ה-NFL כי היא בחרה באצטדיון NRG בעיר יוסטון שבטקסס, כמקום אירוח לסופרבול LI. אצטדיון זה אירח ב-2004 את סופרבול XXXVIII ומשמש מגרשה הביתי של קבוצת יוסטון טקסאנס.
רקע > עונת 2016 ב-NFL

סופרבול LI חותם את עונת 2016 בליגת ה-NFL. לסופרבול העפילו אלופת חטיבת ה-AFC ניו אינגלנד פטריוטס בפעם התשיעית בתולדותיה (שיא NFL) ואלופת חטיבת ה-NFC, אטלנטה פלקונס בפעם השנייה בתולדותיה. התקפות הקבוצות דורגו במקום הראשון (אטלנטה) ושני (ניו אינגלנד) במהלך העונה הסדירה, והגנת ניו אינגלנד דורגה ראשונה מבחינת מיעוט הנקודות שספגה.
ניו אינגלנד פטריוטס פתחה את העונה ללא השחקן המוביל שלה, הקוורטרבק טום בריידי שהושעה על ידי הנהלת הליגה ל-4 משחקים בעקבות פרשת "דיפלייטגייט" ודחיית ערעורו. אף על פי כן ניצחה במפתיע 23–21, במחזור הראשון של העונה במשחק חוץ את אריזונה קרדינלס, בזכות משחק טוב של הקוורטרבק המחליף ג'ימי גארופולו. במשחק השני גברה הקבוצה על מיאמי דולפינס אך סבלה מפציעה של גארופולו שהוחלף על ידי הקוורטרבק הרוקי ג'קובי בריסט. במחזור השלישי הביסה ניו אינגלנד בהנהגתו של בריסט את יוסטון טקסאנס 27–0, ובמחזור הרביעי רשמה הפסד ראשון בעונה לבאפלו בילס. בריידי חזר להרכב הקבוצה במחזור החמישי ועד תום העונה הוליך את ניו אינגלנד ל-11 ניצחונות נוספים עם הפסד אחד, במהלכם מסר ל-28 טאצ'דאונים ונחטף פעמיים בלבד. את העונה סיימה הקבוצה במאזן 14–2, הטוב בליגה שהבטיח לה ביתיות לאורך הפלייאוף. הקבוצה זכתה בפעם השמינית ברציפות בבית ה-AFC מזרח (שיא NFL). במהלך העונה איבדה ניו אינגלנד את כוכבה, הטייט-אנד רוב גרונקובסקי, בעקבות פציעה בגב. בפלייאוף גברה הקבוצה על יוסטון טקסאנס 34–16, בגמר ה-AFC גברה על פיטסבורג סטילרס 36–17, במשחק בו בריידי מסר ל-384 יארד ו-3 טאצ'דאונים וכריס הוגאן שצורף לקבוצה בתחילת העונה סיים עם 9 תפיסות ל-180 יארד ושני טאצ'דאונים.
אטלנטה פלקונס פתחה את העונה בהפסד ביתי לטמפה ביי באקנירס 24–31, אך התאוששה ואת העונה סיימה במאזן 11–5, השני בטיבו בחטיבת ה-NFC לאחר דאלאס קאובויס. התקפת הקבוצה הייתה הפורה ביותר בליגה, והשחקן המצטיין בעונה הסדירה היה הקוורטרבק מאט ראיין, שסיים עם שיאים אישים של 4,941 יארד ו-38 טאצ'דאונים במסירה, ו-7 חטיפות (Interceptions) בלבד. בתום העונה נבחר ראיין בפעם הראשונה ל"אול-פרו" (נבחרת העונה), לשחקן ההתקפה של העונה ול-MVP של ה-NFL. בפלייאוף גברה אטלנטה 36–20 על סיאטל סיהוקס, ובגמר ה-NFC ניצחה את גרין ביי פאקרס 44–21. במשחק זה מסר ראיין ל-4 טאצ'דאונים ול-392 יארד, וכן השיג טאצ'דאון אחד בריצה. הווייד-רסיבר חוליו ג'ונס השיג במשחק 180 יארד בתפיסה ושני טאצ'דאונים.
מהלך המשחק

הרבע הראשון של המשחק הסתיים ללא נקודות. בפתיחת הרבע השני עלתה אטלנטה ליתרון ראשון לאחר שאיבוד כדור של לגארט בלאנט מניו אינגלנד הוביל לטאצ'דאון של דוונטה פרימן. בדרייב הבא של אטלנטה היא הגדילה את היתרון ל-14–0 עם מסירה של מאט ראיין לטאצ'דאון של אוסטין הופר. 2:21 דקות לסיום המחצית חטף רוברט אלפורד מאטלנטה מסירה של טום בריידי והשיג טאצ'דאון שהעלה את קבוצתו ליתרון 21–0. ניו אינגלנד לא הצליחה להשיג טאצ'דאון בדרייב האחרון ונאלצה להסתפק בשער שדה וירידה למחצית בפיגור 3–21.
בפתיחת המחצית השנייה מסר ראיין לטאצ'דאון של טווין קולמן ואטלנטה עלתה ליתרון השיא שלה 28–3, 8:31 דקות לסיום הרבע השלישי. ניו אינגלנד הצליחה להשיג טאצ'דאון ראשון לאחר מסירה של בריידי לג'יימס וייט, אך הבועט של הפטריוטס פספס את נקודת הבונוס והרבע השלישי הסתיים ביתרון 28–9 לאטלנטה.
ברבע האחרון צימקה ניו אינגלנד את התוצאה ל-28–12 לאחר שער שדה. איבוד כדור של ראיין הוביל להתקפה נוספת של הפטריוטס בה מסר בריידי לטאצ'דאון של דני אמנדולה 5:56 דקות לסיום המשחק, ניו אינגלנד הצליחה בניסיון השגת שתי נקודות הבונוס בריצה של ג'יימס וייט וצמצמה ל-28–20. הגנת ניו אינגלנד הצליחה לעצור את אטלנטה ללא נקודות בהתקפה הבאה למרות מספר תפיסות אקרובטיות של חוליו ג'ונס. 3:31 דקות לסיום המשחק הוביל בריידי דרייב של 91 יארד, במהלכו תפס ג'וליאן אדלמן מסירה של 27 יארד באחת התפיסות הגדולות ביותר בתולדות הסופרבול. הדרייב הסתיים בריצה לטאצ'דאון של ג'יימס וייט 57 שניות לסיום המשחק, ובריידי מסר לאמנדולה לשתי נקודות הבונוס ולשוויון 28–28.
לראשונה בתולדות הסופרבול הגיע המשחק להארכה. ניו אינגלנד זכתה בהטלת המטבע ובחרה לקבל את הכדור להתקפה. בריידי הוליך את הקבוצה לדרייב של 75 יארד שהסתיים בטאצ'דאון שלישי במשחק של ג'יימס וייט וניצחון מיידי 34–28. הייתה זו החזרה הגדולה ביותר מפיגור בהיסטוריה של הסופרבול.
ל-MVP של המשחק נבחר טום בריידי שהיה לקוורטרבק הראשון בתולדות הליגה שזוכה בחמש אליפויות ולראשון שזוכה ארבע פעמים בתואר ה-MVP.
סטטיסטיקה > סטטיסטיקה קבוצתית

|  | ניו אינגלנד פטריוטס | אטלנטה פלקונס |
| --- | --- | --- |
| ניסיונות ראשונים | 37 | 17 |
יארדים בריצה: 104
| ניסיונות ריצה | 25 | 18 |
| יארדים לריצה | 4.2 | 5.8 |
| ניסיונות והשלמות מסירה | 43/63 | 17/23 |
| סאקים (איבוד יארדים בגינם) | 5 (24) | 5 (44) |
| אינטרספשנים | 1 | 0 |
| יארדים במסירה | 442 | 240 |
| סך הכל יארדים | 546 | 344 |
השמטות ואיבודים מהשמטות: 1-1
| עבירות (יארדים כעונש) | 4 (23) | 9 (65) |
| זמן אחזקת כדור | 40:31 | 23:27 |
| איבודי כדור | 2 | 1 |
סטטיסטיקה > סטטיסטיקה אישית

| ניו אינגלנד פטריוטס - מסירה>  | ניו אינגלנד פטריוטס - מסירה> ניסיונות | ניו אינגלנד פטריוטס - מסירה> השלמות | ניו אינגלנד פטריוטס - מסירה> יארדים | ניו אינגלנד פטריוטס - מסירה> טאצ'דאונים | ניו אינגלנד פטריוטס - מסירה> אינטרספשנים |  |  |  |
| --- | --- | --- | --- | --- | --- | --- | --- | --- |
| טום בריידי | 62 | 43 | 466 | 2 | 1 |  |  |  |
| ג'וליאן אדלמן | 1 | 0 | 0 | 0 | 0 |  |  |  |
| ניו אינגלנד פטריוטס - ריצה | ניו אינגלנד פטריוטס - ריצה | ניו אינגלנד פטריוטס - ריצה | ניו אינגלנד פטריוטס - ריצה | ניו אינגלנד פטריוטס - ריצה | ניו אינגלנד פטריוטס - ריצה |  |  |  |
|  | נשיאות | יארדים | ממוצע | טאצ'דאונים | מרחק שיא |  |  |  |
| לגארט בלאנט | 11 | 31 | 2.8 | 0 | 9 |  |  |  |
| ג'יימס וייט | 6 | 29 | 4.8 | 2 | 10 |  |  |  |
| דיון לואיס | 6 | 27 | 4.5 | 0 | 13 |  |  |  |
| טום בריידי | 1 | 15 | 15 | 0 | 15 |  |  |  |
| ג'וליאן אדלמן | 1 | 2 | 2 | 0 | 2 |  |  |  |
ניו אינגלנד פטריוטס - תפיסה
|  | תפיסות | יארדים | ממוצע | טאצ'דאונים | מרחק שיא |  |  |  |
| ג'יימס וייט | 14 | 110 | 7.9 | 1 | 28 |  |  |  |
| ג'וליאן אדלמן | 5 | 87 | 17.4 | 0 | 27 |  |  |  |
| דני אמנדולה | 8 | 78 | 9.8 | 1 | 20 |  |  |  |
| מלקולם מיצ'ל | 6 | 70 | 11.7 | 0 | 18 |  |  |  |
| מרטלוס בנט | 5 | 62 | 12.4 | 0 | 25 |  |  |  |
| כריס הוגאן | 4 | 57 | 15.3 | 0 | 18 |  |  |  |
| דיון לואיס | 1 | 2 | 2.0 | 0 | 2 |  |  |  |
| אטלנטה פלקונס - מסירה>  | אטלנטה פלקונס - מסירה> ניסיונות | אטלנטה פלקונס - מסירה> השלמות | אטלנטה פלקונס - מסירה> יארדים | אטלנטה פלקונס - מסירה> טאצ'דאונים | אטלנטה פלקונס - מסירה> אינטרספשנים |  |
| --- | --- | --- | --- | --- | --- | --- |
| מאט ראיין | 23 | 17 | 284 | 2 | 0 |  |
| אטלנטה פלקונס - ריצה | אטלנטה פלקונס - ריצה | אטלנטה פלקונס - ריצה | אטלנטה פלקונס - ריצה | אטלנטה פלקונס - ריצה | אטלנטה פלקונס - ריצה |  |
|  | נשיאות | יארדים | ממוצע | טאצ'דאונים | מרחק שיא |  |

| דוונטה פרימן | 11 | 75 | 6.8 | 1 | 37 |  |
| טווין קולמן | 7 | 29 | 4.1 | 0 | 9 |  |
אטלנטה פלקונס - תפיסה
|  | תפיסות | יארדים | ממוצע | טאצ'דאונים | מרחק שיא |  |
| חוליו ג'ונס | 4 | 87 | 21.8 | 0 | 27 |  |
| טיילור גבריאל | 3 | 76 | 25.3 | 0 | 35 |  |
| דוונטה פרימן | 2 | 46 | 23.0 | 0 | 39 |  |
| אוסטין הופר | 3 | 32 | 19 | 1 | 19 |  |
| מוחמד סאנו | 2 | 25 | 12.5 | 0 | 13 |  |
| פטריק דימרקו | 2 | 12 | 6.0 | 0 | 10 |  |
| טווין קולמן | 1 | 6 | 6.0 | 1 | 6 |  |
בסופרבול LI נקבעו שיאים אישים רבים בהם:
טום בריידי מניו אינגלנד קבע שיא ליארדים במסירה (466), שיא במסירות (62) ושיא במסירות שהושלמו (43).
ג'יימס וייט מניו אינגלנד קבע שיא של 14 תפיסות, קבע שיא נקודות (20), שיא יארדים בתפיסה לראנינג בק (110) והשווה את שיא הטאצ'דאונים במשחק (3)
גריידי ג'ארט מאטלנטה קבע שיא של 3 הפלות קוורטרבק (סאק)
שידור

המשחק שודר בארצות הברית ברשת FOX. צוות השידור כלל את השדרן הראשי ג'ו בק, הפרשן טרוי אייקמן ושדרני הקווים ארין אנדרוס וכריס מיירס. השידור זכה לרייטינג של 45.3%, צפו בממוצע 113.8 מיליון אמריקאים וברגעי השיא בהארכה 117.7 מיליון צופים. בנוסף שידרה פוקס את המשחק באינטרנט במשדר בו לעוד 1.7 מיליון צופים ובספרדית בערוץ "Fox Deportes" במשדר בו צפו 650,000.
זמן פרסום נמכר בסכום שיא של מעל 5 מיליון דולר ל"ספוט" (30 שניות). לראשונה שודר במהלך הסופרבול תשדיר פרסומת בשידור חי עבור חטיף "סניקרס", כמו כן חברת יונדאי שידרה פרסומת בבימויו של פיטר ברג שצולמה במהלך המשחק בבסיס צבא ארצות הברית בפולין. חלק מהמפרסמים בסופרבול התייחסו לתוצאות הבחירות לנשיאות ארצות הברית 2016 ולמהלכיו של הנשיא דונלד טראמפ בימיו הראשונים בתפקיד, כך הפרסומת של "באדוויזר" המתייחסת לקשיי ההגירה של מייסד חברת "אנהאוזר-בוש", הפרסומת של חברת "84 Lumber" המתייחסת לאם ובתה המסתננות לארצות הברית מאמריקה הלטינית, והפרסומת של אתר "הולו" לסדרה החדשה "סיפורה של שפחה" (דיסטופיה המתרחשת בדיקטטורה צבאית-תאוקרטית המתקיימת בגבולותיה של ארצות הברית).
בידור

את המנון ארצות הברית שר זמר הקאנטרי לוק בריאן. את השיר "America the Beautiful" ביצעו שלוש ממשתתפות המחזמר "המילטון".
לביצוע מופע המחצית נבחרה הזמרת ליידי גאגא, שפתחה את המופע בביצוע השירים "God Bless America" ו-"This Land Is Your land" כאשר היא על גג האצטדיון והשמיים מוארים באמצעות 300 רחפנים שדימו כוכבים. בסיום השיר זינקה לתוך המגרש בעודה תלויה בכבלים ובהמשך המופע ביצעה בעזרתם פעלולים אקרובטים באוויר. בהמשך המופע ביצעה את להיטיה,Poker Face ,Born This Way Telephone, ‏Just Dance, Million Reasons, ‏ו-Bad Romance. במופע צפו מעל 117.5 מיליון אמריקאים והיה זה למופע המחצית השני בכמות הצפיות בכל הזמנים.
במשחק התארח סגן נשיא ארצות הברית מייק פנס, את הטלת המטבע המסורתית לפני המשחק ביצעו נשיא ארצות הברית לשעבר ג'ורג' הרברט ווקר בוש ורעייתו ברברה בוש. המשחק זכה בפרס ESPY למשחק הטוב ביותר של השנה.
גנבת החולצה של טום בריידי

לאחר המשחק נגנבה מחדר ההלבשה של ניו אינגלנד פטריוטס, חולצת המשחק של טום בריידי, ששווייה הוערך בכחצי מיליון דולר. משטרת יוסטון פתחה בחקירה, נתנה למקרה עדיפות לאחר שסיווגה אותו כמקרה פשיעה חמור וסגן מושל טקסס ביקש את עזרת סוכנות אכיפת החוק טקסס ריינג'רס באיתור הגנב. לאחר חקירה ממושכת ומעבר על צילומים של גופי תקשורת שונים באזור המתחם, נפל החשד על איש תקשורת מאחד העיתונים הגדולים במקסיקו שהסתובב במתחם. במבצע משולב של ה-FBI, ביטחון ליגת ה-NFL, משטרת מקסיקו וגורמים נוספים, אותרה החולצה לאחר 43 ימים במקסיקו. יחד עמה אותרה גם חולצת המשחק אותה לבש בריידי בניצחון קבוצתו בסופרבול XLIX וכן קסדת המשחק של וון מילר מקבוצת דנוור ברונקוס שנגנבה לאחר סופרבול 50.